ΓΡΑΠΤΗ ΕΡΩΤΗΣΗ E-2370/97 υποβολή: Patricia McKenna (V) προς την Επιτροπή (10 Iουλίου 1997)

Θέμα: Γενετικώς τροποποιημένη ελαιοκράμβη

Στις 6 Ιουνίου 1997 η Επιτροπή ενέκρινε την εμπορία γενετικώς τροποποιημένης ελαιοκράμβης.

Η απόφαση της Επιτροπής (97/392/ΕΚ) ((ΕΕ L 164, 21.6.1997, σελ. 38. )) αναφέρει ότι «δεν υπάρχει κανένας λόγος να θεωρηθεί ότι θα υπάρχουν δυσμενείς επιδράσεις στην υγεία του ανθρώπου και στο περιβάλλον από την εισαγωγή στην ελαιοκράμβη των γονιδίων που κωδικοποιούν την ακετυλοτρανσφεράση της φωσφινοτριχίνης και τη φωσφορασφεράση ΙΙ της νεομυκίνης». Αναφέρει, επίσης, ότι «δεν συντρέχουν λόγοι ασφαλείας προκειμένου να αναφέρεται στην σήμανση ότι το προϊόν έχει επιτευχθεί με τη χρήση τεχνικών γεννητικής τροποποίησης».

Είναι η σε θέση η Επιτροπή να δώσει λεπτομέρειες σχετικά με τις επιστημονικές μελέτες που πραγματοποιήθηκαν προκειμένου να συναχθούν τα συμπεράσματα αυτά; Ποιός ανέλαβε την πραγματοποίηση των μελετών αυτών; Είναι οι μελέτες αυτές διαθέσιμες για το κοινό και/ή πρόκειται να διατεθούν στο κοινό προκειμένου να ελεγχθούν;

Απάντηση της κας Bjerregaard εξ ονόματος της Επιτροπής (1η Οκτωβρίου 1997)

Όπως ήδη αναφέρεται στην απάντηση της Επιτροπής στην γραπτή ερώτηση Ε-2286/97 του Αξιότιμου Μέλους του Κοινοβουλίου, η απόφαση της Επιτροπής 97/392/ΕΚ σχετικά με τη διάθεση στην αγορά γενετικώς τροποποιημένης ελαιοκράμβης στηρίχθηκε σε σειρά μελετών και δεδομένων που υποβλήθηκαν από τον γνωστοποιούντα ως απόδειξη της ασφάλειας του ΓΤΟ όσον αφορά την ανθρώπινη υγεία και το περιβάλλον.

Η Γενική Διεύθυνση Περιβάλλοντος, Τμήμα Βιοτεχνολογίας, καταρτίζει πίνακα με τους τίτλους των μελετών και τους αντίστοιχους συγγραφείς. Σύντομα ο πίνακας αυτός θα διαβιβαστεί στο Αξιότιμο Μέλος του Κοινοβουλίου και σε κάθε άλλο ενδιαφερόμενο μέρος που θα υποβάλει σχετικό αίτημα. Θα παράσχονται πλήρεις παραπομπές ούτως ώστε να είναι σε θέση το κοινό να ανατρέξει στις μελέτες που έχουν ήδη δημοσιευθεί σε επιστημονικά περιοδικά. Εξάλλου, ο γνωστοποιών (αρμόδιο πρόσωπο: Dr. Rόdelsheim, Plant Genetic Systems N.V, J. Plateaustraat 22, B-9000 Gent) επέτρεψε την πρόσβαση του κοινού στις πληροφορίες που περιλαμβάνονται στον φάκελό τους.

Κατά την υποβολή των περί ων ο λόγος γνωστοποιήσεων, η οδηγία 90/220/ΕΟΚ δεν προέβλεπε, ελλείψει λόγων ασφαλείας, την επιβολή επισημάνσεως στην οποία θα αναφερόταν ότι το προϊόν έχει ληφθεί με γενετική τροποποίηση ((ΕΕ L 169 της 27.6.1997)). Ας σημειωθεί ωστόσο ότι, προ της τροποποιήσεως των περί επισημάνσεως διατάξεων της οδηγίας, ο γνωστοποιών απηύθυνε επιστολή στην Επιτροπή στην οποία δήλωνε έτοιμος να

- αναφέρει, στις συσκευασίες των σπόρων που θα διετίθεντο στους αγρότες, ότι το προϊόν έχει υποστεί γενετική τροποποίηση,

- να επισημαίνει στους αγρότες, είτε στην επισήμανση των συσκευασιών των σπόρων, είτε στη συνοδευτική τεκμηρίωση, ότι λόγω της αρχικής γενετικής τροποποίησης, ενδέχεται να απαιτείται ειδική επισήμανση στα προϊόντα που θα προκύψουν από την συγκομιδή των σπόρων, και

- να παράσχει στις εταιρείες οι οποίες είναι γνωστό ότι εισάγουν το γενετικώς τροποποιημένο προϊόν στην Κοινότητα προς επεξεργασία, πληροφορίες σχετικά με το γενετικώς τροποποιημένο προϊόν που παράγεται από την ίδια την Plant Genetic Systems ή από άλλους, κατόπιν αδείας της.